Ég er ein af þeim konum sem hef unnið á bak við tjöldin undanfarið að skipulagningu aðgerða vegna kynbundinnar mismununar og ofbeldis , betur þekkt sem #metoo byltingin . Það er óhætt að segja að vandaður fréttaflutningur og frásagnir kvenna af kynferðisofbeldi undir tagginu #metoo hafi verið þúfan sem velti hlassinu , eða öllu frekar olli því að uppúr kraumaði í reiði kvenna sem allt of lengi hafa þurft að þola óréttlæti og mismunun vegna kyns . Frásagnirnar af hrikalegri framkomu eru óteljandi og yfirlýsingar og beiðnir kvennahópa um aðgerðir komnar á annan tuginn núna þegar þessi orð eru rituð . Umræðan hefur stigmagnast og fjölmargir hafa tekið við sér , tekið undir kröfurnar og lýst vilja til aðgerða . En það gengur ekki allstaðar jafn vel að framkvæma og stíga næstu skref . Mér dettur ekki í hu.g að fara að ásaka neina um að draga lappirnar en það er bókað að ekkert batnar ef málum er ekki fylgt eftir því hér eins og annarstaðar þá skiptir vinnan sem á eftir fylgir öllu máli . Viljinn til breytinga er vissulega stærsta hindrunin á því að tekið sé á vandamálum , en oft skortir fólk líka þekkingu og reynslu til að vita hvað eigi að gera næst – ég met stöðuna sem svo að mikilvægasta verkefnið núna ( á verkefnalista Þórlaugar við að breyta heiminum ) sé að fylgja málinu eftir og ætla þessvegna að leggja mína krafta í því að aðstoða við það og fylgja eftir næstu mánuðina að orð verði að aðgerðum , ( ásamt vinnunni minni í Skóla - og frístundaráði Reykjavíkur og Hafnarstjórn Faxaflóa ) . Í næstu viku förum við nokkrir gamalreyndir stjórnendur í vefbransanum og fyrrverandi formenn SVEF á fund VR til að ræða framkvæmdir á þeim kröfum sem konurnar í okkar hóp fóru fram á að yrðu settar í yfirlýsinguna og framkvæmdar af fyrirtækjum í sínum iðnaði . Fyrir mér fellur #metoo fullkomlega að píratismanum vegna þess að konur eru að rísa upp og neita að taka ofbeldi og mismunun sem þær hafa orðið fyrir vegna kyns og vegna ójafnra valdahlutfalla á vinnustöðum . Það þýðir ekki að ég álíti að samfélagið sé allt eitt samsæri gegn konum , alls ekki , en það hversu margir samstarfsmenn virðast leyfa sér að koma svona fram við konurnar í kringum sig – og hversu lítið er gert í því þegar svona mál eru tilkynnt – er risastórt kerfisbundið vandamál sem þarf að uppræta . Konur í Pírötum voru meðal þeirra stjórnmálakvenna sem sendu út yfirlýsingu um miðjan nóvember og kröfðust ábyrgðar á breytingum og aðgerðum og stuttu síðar slógust karlmenn í stjórnmálum í þeirra hóp og sendu út yfirlýsingu , þar á meðal risastór hópur karlkyns Pírata . Þar með höfðu allir kjörnir fulltrúar flokksins og formenn nær allra aðildarfélaga sent út skýr skilaboð um eftir hvaða grunngildum Píratar vildu starfa . Vonandi fara framkvæmdaráð og trúnaðarráð Pírata í það sem allra fyrst að setja yfirlýsingar flokksfólks og aðgerðir um úrbætur og ferla í forgang , en meðal þess sem farið er fram á er að Píratar taki á eineltisframkomu og gefi það út opinberlega að þeir starfi eftir ofangreindum viðmiðum .